Temeljem članka 10. Zakona o arhivskom gradivu i arhivima („Narodne novine“ broj 61/18.), članka 17. Pravilnika o zaštiti i čuvanju arhivskog i registraturnog gradiva izvan arhiva („Narodne novine“ broj 63/04. i 106/07.) te članka 80. Statuta Osnovne škole Skrad, Školski odbor Osnovne škole Skrad (u daljnjem tekstu: Škola), na sjednici održanoj dana 09.prosinca 2019. godine donosi

# PRAVILNIK O UPRAVLJANJU

# DOKUMENTARNIM I ARHIVSKIM GRADIVOM

## I. OPĆE ODREDBE

**Članak 1.**

 Ovim Pravilnikom uređuje se:

* Uredsko poslovanje i vođenje uredskih i drugih evidencija o dokumentarnom gradivu
* Postupci i procedure u obradi dokumentarnog gradiva
* Način primopredaje dokumentarnog gradiva u pismohranu
* Mjesto, uvjeti i način čuvanja gradiva-pismohrana
* Način korištenja arhivskoga gradiva
* Zaduženja i odgovornosti u rukovanju, obradi i zaštiti gradiva
* Pravila i postupci nastajanja izvornog dokumentarnog gradiva u digitalnom obliku
* Pretvorba gradiva u digitalni oblik
* Predaja arhivskog gradiva nadležnom državnom arhivu
* Posebni postupci zaštite gradiva koje sadrži osobne podatke.

 **Članak 2.**

 Sastavni dio ovoga Pravilnika predstavlja Poseban popis arhivskog i dokumentarnog gradiva s rokovima čuvanja koje nastaje radom Škole i prednika.

**Članak 3.**

 Definicije pojmova za potrebe ovoga Pravilnika:

**Arhivska jedinica gradiva** jest najmanja logičko–sadržajna jedinica organizacije gradiva (predmet, dosje, spis, periodički definiran upisnik, zapisnik itd.).

**Arhivskim gradivom** smatraju se svi zapisi i dokumenti, službene i poslovne evidencije i dokumentacija koja nastaje, prikuplja se ili koristi u radu Škole, odnosno njezinih prednika u obavljanju djelatnosti, a od trajnog je značenja za kulturu, povijest i druge znanosti bez obzira na mjesto i vrijeme njihova nastanka te bez obzira na oblik i vrstu stvarnog nosača na kojem je sačuvano. Zapisi i dokumenti poglavito su spisi, isprave, uredske i poslovne knjige, kartoteke, karte, nacrti, crteži, plakati, tiskovine, slikopisi, pokretne slike (filmovi i videozapisi), zvučni zapisi, mikrooblici, strojno čitljivi zapisi, datoteke, uključujući i programe i pomagala za njihovo korištenje. Arhivsko gradivo nastaje odabiranjem iz dokumentarnog gradiva.

**Dokumentarno gradivo** su sve informacije zapisane na bilo kojem mediju, nastale ili prikupljene radom Škole i mogu pružiti uvid u aktivnosti i činjenice povezane s njezinom djelatnosti. Dokumentarno gradivo se smatra arhivskim gradivom u nastajanju te se glede njegove zaštite primjenjuju iste odredbe Zakona i drugih propisa kao i na arhivsko gradivo.

**Tehnička jedinica gradiva** je jedinica fizičke organizacije gradiva (svežanj, kutija, knjiga, fascikl, mapa, mikrofilmska rola, magnetska traka, CD, itd.).

**Konvencionalno gradivo** je gradivo za čije čitanje nisu potrebni posebni uređaji.

**Nekonvencionalno gradivo** je ono za čije su čitanje potrebni posebni uređaji. Ono može biti na optičko-magnetskim medijima, na mikrofilmu ili na drugim nosačima u e-obliku.

**Popis arhivskog i dokumentarnog gradiva s rokovima čuvanja** je popis jedinica gradiva s označenim rokom čuvanja za svaku jedinicu popisa i s postupkom s jedinicom gradiva nakon isteka roka čuvanja.

**Izlučivanje** je postupak kojim se iz neke cjeline gradiva izdvajaju jedinice gradiva čiji su rokovi čuvanja istekli i ne postoji nikakva potreba da se one i dalje čuvaju te se nakon toga uništavaju na utvrđeni način.

**Odabiranje** je postupak izdvajanja arhivskog gradiva iz dokumentarnog gradiva za trajnočuvanje, temeljem utvrđenih propisa i uz suradnju s nadležnim državnim arhivom.

**Pisarnica** je posebna unutarnja ustrojstvena jedinica u kojoj se obavljaju uredski poslovi zaprimanja zapisa u bilo kojem obliku, njihovog razvrstavanja, raspoređivanja, evidentiranje u odgovarajuće evidencije, dostave u rad, otpreme, razvođenja i pripreme za odlaganje u pismohranu. Poslovi pisarnice obavljaju se u tajništvu Škole.

**Pismohrana** je prostor u kojem se odlaže i čuva gradivo do predaje nadležnom arhivu, odnosno do njegovog izlučivanja. U pismohrani se organizira zaštita, korištenje, obrada, vrednovanje, odabiranje i izlučivanje dokumentacije, vode se evidencije te se brine za cjelovitost i sređenost cjelokupne dokumentacije.

**Priručna pismohrana** je prostor u kojem se čuva i odlaže operativni dio gradiva (zadnje 2 godine), ako je isto potrebno u poslovanju ustrojstvene jedinice Škole.

**Članak 4.**

 Za cjelokupno arhivsko i dokumentarno gradivo odgovoran je ravnatelj/ica Škole.

**Članak 5.**

 Nadzor nad zaštitom cjelokupnog arhivskog i dokumentarnog gradiva Škole obavlja Državni arhiv u Rijeci (u daljnjem tekstu: DARI). Radi obavljanja stručnog nadzora ravnatelj Škole osigurava uvjete za pristup gradivu ovlaštenoj osobi DARI - a.

**Članak 6.**

 Arhivsko gradivo nastaje iz dokumentarnog gradiva nakon provedenog postupka odabiranja prema Posebnom popisu arhivskog i dokumentarnog gradiva s rokovima čuvanja i uz suradnju s DARI - a.

 Arhivsko gradivo nastalo radom i djelovanjem Škole smatra se javnim i čini cjelinu (arhivski fond) i u načelu se ne može dijeliti ni otuđiti.

**II. UREDSKO POSLOVANJE**

**Članak 7.**

 Uredsko poslovanje Škole vodi se u tajništvu Škole prema pravilima Uredbe o uredskom poslovanju, a u skladu s Pravilnikom o jedinstvenim klasifikacijskim oznakama i brojčanim oznakama stvaralaca i primalaca akata te Planom klasifikacijskih i brojčanih oznaka stvaralaca i primalaca akata u poslovanju.

 Evidencije u uredskom poslovanju vode se ručno, a mogu se voditi i računalno.

 Tajništvo Škole se nalazi u sjedištu Škole.

**Članak 8.**

 Zaduženi djelatnik u tajništvu Škole provodi postupke uredskog poslovanja utvrđene Uredbom o uredskom poslovanju.

 Zapisi se zadržavaju u tajništvu Škole do njihovog rješavanja, najdulje dvije (2) godine.

 Riješeni predmeti i dovršeni spisi odlažu se u određene tehničke jedinice (registratori, omoti, svežnjevi, kutije), pripremljene za predaju u pismohranu.

**Članak 9.**

Zaduženi djelatnik za uredsko poslovanje podnosi godišnji izvještaj odgovornoj osobi Škole o stanju zapisa i obavljenim postupcima. Izvještaj se podnosi, u pravilu, do 31. siječnja tekuće godine za proteklu godinu te se zaključuje urudžbeni zapisnik za proteklu godinu.

**Članak 10.**

Zapisi koji se ne evidentiraju kroz sustav uredskog poslovanja, evidentiraju se na mjestu svojeg nastanka (financijsko-računovodstveni poslovi, kadrovske evidencije, poslovi održavanja i sl.) i za njih su odgovorni voditelji tih jedinica.

 Zapisi se čuvaju na mjestu nastanka do njihovog rješavanja ili najdulje dvije (2) godine u priručnim pismohranama.

 Obveza je voditelja organizacijskih jedinica izraditi popis dokumenata koji nastaju radom njihovih jedinica i isti dostaviti ravnatelju Škole.

**III. POSTUPCI I PROCEDURE U OBRADI DOKUMENTARNOG GRADIVA**

**Članak 11.**

 Škola kao stvaratelj i imatelj javnog arhivskog i dokumentarnog gradiva, dužna je:

* savjesno ga čuvati u sređenom stanju i osiguravati od oštećenja do predaje DARI,
* dostavljati na zahtjev DARI popis arhivskog gradiva i javljati sve promjene u svezi s njime,
* pribavljati mišljenje DARI prije poduzimanja mjera koje se odnose na gradivo,
* redovito odabirati arhivsko iz dokumentarnog gradiva,
* redovito periodički izlučivati gradivo kojemu su istekli rokovi čuvanja,
* utvrditi pravila i postupke nastajanja izvornog dokumentarnog gradiva u digitalnom obliku,
* utvrditi pravila pretvorbe dokumentarnog gradiva u digitalni oblik radi zaštite ili dostupnosti i u druge svrhe,
* nakon odabiranja, uništiti neodabrano (izlučeno) dokumentarno gradivo kojemu su protekli rokovi čuvanja uz poduzimanja mjere zaštite tajnosti podataka koji bi mogli povrijediti javni probitak ili probitak građana,
* omogućiti ovlaštenim radnicima DARI obavljanje stručnog nadzora nad čuvanjem gradiva,
* osigurati primjeren prostor i opremu za smještaj i zaštitu gradiva,
* pridržavati se uputa DARI glede zaštite gradiva,
* izvijestiti DARI o svakoj promjeni statusa i ustrojstva radi davanja mišljenja o postupanju s gradivom.

**III.1. PRIKUPLJANJE, OBRADA I ČUVANJE GRADIVA**

**Članak 12.**

 Savjesno čuvanje i obrada gradiva podrazumijeva prikupljanje, zaprimanje, obradu, evidentiranje, odabiranje i izlučivanje, te osiguravanje od oštećenja, uništenja ili gubljenja.

 Navedeni poslovi odvijaju se u prostoru pismohrane Škole.

 Određene cjeline gradiva mogu se čuvati i obrađivati u drugoj ustrojstvenoj jedinici, na mjestu gdje nastaju, osim pismohrane (npr. računovodstveno-financijska, ljudski resursi i sl.) ako je to potrebno radi njihova poslovanja.

 Ustrojstvena jedinica koja čuva ili obrađuje neku cjelinu gradiva izvan pismohrane dužna je to gradivo evidentirati te pismohrani redovito dostavljati podatke o jedinicama gradiva koje posjeduje, radi upisa u zbirni popis arhivskog gradiva i provođenja postupka odabiranja i izlučivanja.

 Koordinaciju poslova prikupljanja, obrade i čuvanja gradiva provodi zadužena osoba za rad u pismohrani Škole.

**Članak 13.**

 U okviru poslovanja pismohrane vode se sljedeće evidencije:

a) **Knjiga pismohrane (Arhivska knjiga)**, kao knjiga evidencije ulaska arhivskog i dokumentarnog gradiva u pismohranu.

b) **Popis arhivskog gradiva (Zbirna evidencija gradiva)**, organiziran kao popis arhivskih jedinica gradiva unutar sadržajnih cjelina, odnosno kao opći inventarni pregled cjelokupnog arhivskog i doumentarnog gradiva koje je po bilo kakvoj osnovi u posjedu Škole.

c) **Evidencija korištenog gradiva -** posuđeno gradivo se evidentira s posebnom zadužnicom za osobu koja koristi gradivo i podacima o vremenu korištenja i vremenu povrata gradiva.

d) **Dnevnik pismohrane -** evidencija o svim poslovima koji se obavljaju u prostoru pismohrane, izlascima i ulascima, redovitom čišćenju spremišta, otklanjanju nedostataka koji bi mogli dovesti do oštećenja gradiva, konstataciji o vlazi (45-55%) i temperaturi (16-20 ºC) i drugim uvjetima pohrane u pismohrani.

**Članak 14.**

 Popis arhivskog gradiva dostavlja se DARI - a jednom godišnje.

 Popis se dostavlja u pravilu do 31.03. tekuće godine za prethodnu godinu.

**Konvencionalno gradivo**

**Članak 15.**

 Riješeni predmeti i dovršeni spisi (dalje u tekstu: gradivo) stavljaju se u za to određene tehničke jedinice (omote, fascikle, registratore, arhivske kutije ili mape i sl.).

 Dovršeni predmeti mogu se držati u ustrojbenoj jedinici u kojoj je gradivo nastalo (priručnoj pismohrani) najdulje dvije godine od završetka predmeta, odnosno dulje od dvije godine, po odobrenju odgovorne osobe.

**Članak 16.**

 Voditelj svake ustrojstvene jedinice odgovoran je za arhivsko i dokumentarno gradivo koje nastaje u njegovom poslovnom području, od trenutka zaprimanja i obrade do predaje na daljnje čuvanje u pismohranu.

 Svaki radnik odgovoran je za gradivo za koje je zadužen u pogledu sadržaja podataka, pravodobne obrade, te ukupnog stanja svakog predmeta kojim raspolaže.

 Svaki radnik koji je zadužen za gradivo do predaje u pismohranu, dužan ga je tijekom godine odlagati po utvrđenom planu koji odgovara prirodi posla, te ga svrstavati u odgovarajuće arhivske jedinice. Na svaku arhivsku jedinicu ispisuje se:

* naziv stvaratelja s nazivom ustrojstvene jedinice
* godina nastanka gradiva
* naziv i vrsta gradiva
* raspon brojeva predmeta u arhivskoj jedinici
* rok čuvanja.

**Nekonvencionalno gradivo**

**Članak 17.**

 Dokumenti nastali ili zaprimljeni u elektroničkom obliku, baze podataka, elektroničke kopije dokumenata i drugi elektronički zapisi nastali u poslovanju Škole čuvaju se na način koji ih osigurava od neovlaštenog pristupa, brisanja, mijenjanja ili gubitka podataka, sukladno važećim standardima i dobroj praksi upravljanja i zaštite informacijskih sustava.

 Postupci izrade sigurnosnih preslika i obnove podataka trebaju biti takvi da omoguće sigurnu i cjelovitu obnovu podataka u kratkom roku.

**Članak 18.**

 Kod uvođenja ili izmjena aplikacije, baze podataka ili formata zapisa, obvezno je u pisanom obliku opisati: svrhu, opseg i način korištenja aplikacije; minimalne hardverske i softverske zahtjeve; mjere zaštite zapisa od neovlaštenog pristupa, mijenjanja i gubitka podataka; format i strukturu zapisa; predviđeni način trajne pohrane zapisa (npr. čuvanje u izvornom formatu, konverzija u drugi format, kopiranje na drugi medij i dr.); način (tehnologija) na koji će se osigurati pristup podacima ako je predviđeno čuvanje izvan izvornog hardverskog i softverskog okruženja; način predaje gradiva arhivu (format zapisa i medij, aplikacija/tehnologija za pristup podacima koja treba omogućiti iskoristivost podataka nakon predaje, dokumentacija o aplikaciji i strukturi zapisa, dokumentacija o postupku pripreme za predaju).

**Članak 19.**

Elektronički dokumenti i drugi elektronički zapisi arhiviraju se i čuvaju u najmanje dva primjerka. Jedan primjerak treba biti takav da je iz njega moguće obnoviti podatke i postojati mogućnost njihova pregledavanja i korištenja u slučaju gubitka ili oštećenja podataka u računalnom sustavu u kojem se obavlja pohrana i obrada zapisa.

 Pri izradi arhivske kopije obvezno se u pisanom obliku utvrđuje predmet arhiviranja, format i struktura zapisa, vrijeme i odgovornost za izradu kopije, te da li se zapisi i dalje čuvaju u izvornom informacijskom sustavu ili brišu iz njega.

 Prije predaje arhivskih kopija na mjesto čuvanja obvezno se provjerava njihova cjelovitost, čitljivost i ispravnost.

 Arhivske se kopije predaju na mjesto čuvanja s programima, odnosno aplikacijama koje su potrebne za njihovo pregledavanje i korištenje, ili s podrobnim uputama o hardverskim i softverskim zahtjevima za prikaz i korištenje i navodom o informacijskom sustavu koji trenutno to omogućuje.

**III.2. NAČIN PRIMOPREDAJE DOKUMENTARNOG GRADIVA U PISMOHRANU**

**Članak 20.**

 Nakon proteka roka čuvanja u priručnoj pismohrani gradivo se predaje u pismohranu Škole.

 Gradivo se predaje u pismohranu u izvorniku, sređeno, u formiranim tehničkim arhivskim jedinicama.

 Prijem gradiva u pismohrani obavlja se uz primopredajni zapisnik zaduženog radnika koji predaje gradivo i odgovorne osobe za rad pismohrane, odnosno radnika u pismohrani.

 Primopredajni zapisnik izrađuje se u dva primjerka, od kojih jedan čuva ustrojstvena jedinica koja predaje gradivo, a drugi odgovorna osoba za rad pismohrane, odnosno radnik u pismohrani.

 Radnik u pismohrani dužan je pregledati čitavo preuzeto gradivo i provjeriti točnost upisanih podataka.

**Članak 21.**

 Po prijemu i obradi arhivskog i dokumentarnog gradiva na način propisan u odredbama ovoga Pravilnika, isto se raspoređuje na police, odnosno ormare, u odgovarajućim prostorima pismohrane.

 Arhivsko i dokumentarno gradivo u pismohrani razvrstava se prema sadržajnim cjelinama, vremenu nastanka, vrstama gradiva i rokovima čuvanja. Nakon smještaja gradiva jednog godišta na police i u ormare, obavlja se numeriranje arhivskih jedinica.

**III.3. SREĐIVANJE, ODABIRANJE, IZLUČIVANJE, POPISIVANJE GRADIVA**

**Članak 22.**

Po prijemu gradiva u prostor pismohrane stručno osposobljeni zaduženi radnici za upravljanje dokumentarnim gradivom vrše provjeru podataka iz primopredajnih zapisnika i konstatiraju:

* cjelovitost predanog dokumentarnog gradiva
* da li je gradivo originalno
* da li je pripremljeno za predaju po pravilima utvrđenim ovim Pravilnikom.

Ukoliko se utvrdi da neki od navedenih elemenata ne postoji, gradivo se može vratiti zaduženom radniku koji je predao gradivo, o čemu se informira odgovorna osoba Škole.

**Članak 23.**

 Sređivanje gradiva obavlja se po principu provenijencije, kronološki, uz definiranje dokumentacijskih zbirki i cjelina i manjih dokumentacijskih skupina.

 Nakon izvršenog sređivanja i tehničke obrade gradiva vrši se odabiranje trajnog arhivskog gradiva. Trajno arhivsko gradivo prolazi postupak posebne obrade pri čemu se isto odlaže u zaštitne omote i nakon toga u arhivske kutije koje osiguravaju primjernu zaštitu i integritet gradiva.

 Tijekom sređivanja odvaja se gradivo kojem je protekao rok čuvanja i isto se predlaže za izlučivanje i uništenje.

 Izlučivanje i uništavanje dokumentarnog gradiva provodi se po postupku utvrđenim Zakonom i Pravilnikom o vrednovanju te postupku odabiranja i izlučivanja arhivskoga gradiva.

 Tijekom provođenja postupka sređivanja, odabiranja i izlučivanja Škola surađuje s nadležnim državnim arhivom – DARI.

**Članak 24.**

 Rezultat cjelovitog postupka sređivanja je popis gradiva dokumentacijskih cjelina i zbirki - zbirni popis gradiva.

 Popis se izrađuje za svaku pojedinu dokumentacijsku cjelinu s opisom dokumentacijske cjeline sa sljedećim podacima:

* redni broj
* oznaka – klasifikacijska oznaka, znak koji identificira cjelinu
* naziv stvaratelj, organizacijske jedinice unutar sustava Škole
* sadržaj
* medij i vrsta zapisa
* količina gradiva u broju jedinica
* tehnička jedinica
* vrijeme nastanka
* bitne napomene o gradivu.

Jednom godišnje ažurirani zbirni popis dostavlja se nadležnom državnom arhivu, na način i po proceduri definiranoj Zakonom i Pravilnikom.

**Članak 25.**

Zbirni popis gradiva može se voditi u obliku uredske knjige ili računalne evidencije, odnosno baze podatka.

Zbirni popis gradiva mora biti zaštićen od neovlaštenog pristupa, gubitka, uništenja ili oštećenja.

 **Članak 26.**

 Odabiranje i izlučivanje gradiva obavlja se kada je cjelokupno gradivo sređeno i popisano.

 Škola kao stvaratelj/imatelj javnog gradiva, obvezna je redovito provoditi izlučivanje gradiva čiji je rok čuvanja istekao, a najkasnije pet (5) godina od posljednjeg provedenog postupka, te obvezno prije predavanja gradiva arhivu.

 Odabiranje arhivskog i izlučivanje dokumentarnog gradiva obavlja se temeljem Pravilnika o vrednovanju te postupku odabiranja i izlučivanja arhivskoga gradiva kao i Posebnog popisa arhivskog i dokumentarnog gradiva s rokovima čuvanja i drugih posebnih propisa kojima se uređuju određeni rokovi čuvanja pojedinih dokumentacijskih cjelina.

 **Članak 27.**

 Rokovi čuvanja navedeni u Posebnom popisu arhivskog i dokumentarnog gradiva s rokovima čuvanja počinju teći:

* kod uredskih knjiga i evidencija - od kraja godine posljednjega upisa,
* kod vođenja postupaka - od kraja godine u kojoj je postupak dovršen,
* kod rješenja, dozvola, odobrenja, potvrda sa ograničenim trajanjem - od kraja godine u kojoj su rješenja, dozvole ili odobrenja prestali vrijediti ili su se prestali primjenjivati,
* kod računovodstvene i knjigovodstvene dokumentacije - od dana prihvaćanja završnog računa za godinu na koju se ta dokumentacija odnosi,
* kod personalnih listova - od godine osnutka personalnog lista,
* kod ostalog gradiva - od kraja godine u kojoj je gradivo nastalo.

 **Članak 28.**

 Postupak za izlučivanje dokumentarnog gradiva pokreće ravnatelj Škole.

Ravnatelj odlukom imenuje Povjerenstvo od tri člana koje će provesti postupak izlučivanja i uništavanja izlučenog gradiva.

 Popis gradiva za izlučivanje treba sadržavati naziv stvaratelja gradiva, ustrojstvenu jedinicu u kojoj je gradivo nastalo, redni broj iz Posebnog popisa arhivskog i dokumentarnog gradiva s rokovima čuvanja, jasan i točan naziv vrste gradiva koje će se izlučivati, starost gradiva (vrijeme nastanka) i količinu izraženu brojem tehničkih jedinica (svežnjeva, registratora, knjiga i sl.). Na kraju popisa potrebno je navesti sveukupnu količinu gradiva predloženog za izlučivanje u tehničkim jedinicama i u dužnim metrima (d/m). Također, potrebno je navesti i krajnji raspon godina cjelokupnog gradiva predloženog za izlučivanje.

 Za svaku vrstu gradiva ukratko se obrazlaže zašto se predlaže za izlučivanje i uništenje (npr. istekao rok čuvanja sukladno popisu, nepotrebno za daljnje poslovanje, statistički obrađeno i sl.).

**Članak 29.**

 Povjerenstvo za provođenje postupka izlučivanja može se obratiti za stručnu pomoć nadležnom državnom arhivu.

**Članak 30.**

 Popis gradiva predloženog za izlučivanje dostavlja se nadležnom državnom arhivu.

 Nadležni državni arhiv donosi rješenje kojim može predloženo gradivo za izlučivanje u cijelosti ili djelomično odobriti ili u cijelosti odbiti.

**Članak 31.**

 Po primitku rješenja o odobrenju izlučivanja ravnatelj Škole donosi odluku o izlučivanju kojom se utvrđuje način uništavanja predmetnog gradiva.

 Ukoliko gradivo sadrži osobne podatke ili povjerljive podatke, uništavanje se obavezno provodi na način da podaci ne budu dostupni osobama koje nemaju pravo uvida u njih.

 O postupku uništavanja izlučenoga gradiva sastavlja se zapisnik i jedan primjerak dostavlja se nadležnom državnom arhivu.

**Članak 32.**

 Izlučivanje dokumentarnog gradiva evidentira se u Knjizi pismohrane (Arhivskoj knjizi) odnosno Popisu arhivskog gradiva (Zbirnoj evidenciji gradiva), s naznakom broja i datuma rješenja nadležnog državnog arhiva o odobrenju izlučivanja.

**Članak 33.**

O svim postupcima koji se provode u svezi s dokumentarnim gradivom zaduženi radnici informiraju svoje voditelje.

Godišnji izvještaj o stanju sustava upravljanja dokumentacijom Škole podnosi odgovorna osoba za rad pismohrane ravnatelju Škole do kraja veljače tekuće godine za proteklu godinu.

**IV. MJESTO, UVJETI I NAČIN ČUVANJA GRADIVA - PISMOHRANA**

 **Članak 34.**

 Prostor za pohranu gradiva, bez obzira da li je riječ o priručnoj pismohrani određene ustrojstvene jedinice ili pismohrani Škole, mora udovoljiti uvjetima propisanim Pravilnikom o zaštiti i čuvanju arhivskog i registraturnog gradiva izvan arhiva.

 U slučaju da Škola ne može osigurati vlastiti prostor za tu namjenu u okviru svojeg poslovnog prostora, može, sukladno Zakonu i Pravilniku, pohranu gradiva osigurati u drugim prostorima koji ispunjavaju propisane uvjete.

 **Članak 35.**

Poslovi pohrane i obrade gradiva u pismohrani mogu se povjeriti osobi koja ispunjava uvjete za rad s javnim dokumentarnim gradivom i to na temelju ugovora.

 Nadzor nad čuvanjem, obradom i pohranom gradiva povjerenim osobi koja ispunjava uvjete za rad s javnim dokumentarnim gradivom, obavlja ravnatelj Škole. Ravnatelj Škole može tražiti stručnu pomoć i nadzor nad prostorom i poslovima i od strane nadležnog državnog arhiva.

 **Članak 36.**

Pristup prostoru pismohrane ograničen je i u njemu mogu biti samo zaduženi radnici i radnici koji nadziru rad u pismohrani.

Prostor je zaključan, osiguran aparatima za suho gašenje požara te video nadzorom od 0-24 sata.

Prostor je opremljen isključivo drvenim i metalnim policama.

Prostor je opremljen uređajima za mjerenje relativne vlage i temperature zraka.

 **Članak 37.**

 Škola je dužna imenovati i odgovornu osobu za rad pismohrane i zaduženog radnika za pismohranu.

 **Članak 38.**

 Radnik u pismohrani mora imati najmanje srednju stručnu spremu, kao i položen stručni ispit za djelatnika u pismohrani, sukladno Pravilniku o stručnom usavršavanju i provjeri stručne osposobljenosti djelatnika u pismohrani.

 Ukoliko radnik iz prethodnog stavka nema položen stručni ispit, dužan ga je položiti u roku jedne (1) godine od zaduživanja za obavljanje navedenih poslova.

**Članak 39.**

 Radnik u pismohrani obavlja sljedeće poslove:

* sređivanje i popisivanje gradiva,
* osiguranje materijalno-fizičke zaštite gradiva,
* odabiranje arhivskoga gradiva,
* izlučivanje dokumentarnog gradiva kojem su prošli rokovi čuvanja,
* priprema predaje arhivskoga gradiva DARI,
* izdavanje gradiva na korištenje, te vođenje evidencija o tome.

**Članak 40.**

 Radnik u pismohrani dužan je u svome radu pridržavati se etičkog kodeksa arhivista, a posebice:

* čuvati integritet gradiva i na taj način pružati jamstvo da ono predstavlja trajno i pouzdano svjedočanstvo prošlosti,
* dokumentirati svoje postupke pri obradi gradiva i opravdati ih,
* poštivati slobodu pristupa informacijama i propise u svezi s povjerljivošću podataka i zaštitom privatnosti, i postupati unutar granica zakonskih propisa koji su na snazi,
* osobito povjerenje koje mu je povjereno koristiti na dobro sviju i ne služiti se svojim položajem za vlastitu ili bilo čiju neopravdanu korist,
* nastojati postići najbolju stručnu razinu sustavno i stalno obnavljajući svoje znanje s područja arhivistike i dijeliti s drugima rezultate svojih istraživanja i iskustava.

**Članak 41.**

 Prilikom raspoređivanja na druge poslove ili raskida radnog odnosa odgovorna osoba za rad pismohrane, odnosno radnik u pismohrani, dužni su izvršiti primopredaju arhivskog i dokumentarnog gradiva s osobom koja preuzima pismohranu.

**V. KORIŠTENJE GRADIVA**

**Članak 42.**

Korištenje gradiva odobrava odgovorna osoba za rad pismohrane ili po dobivenoj ovlasti, radnik zadužen za pismohranu.

**Članak 43.**

 Arhivsko i dokumentarno gradivo može se koristiti u prostorijama pismohrane samo i jedino uz nazočnost radnika u pismohrani.

 Korištenje se ostvaruje neposrednim uvidom u traženo gradivo, izdavanjem preslika ili izdavanjem originala.

 Originalno arhivsko i dokumentarno gradivo može se izdati na privremeno korištenje jedino putem odgovarajuće potvrde (reversa) i obaveznog upisa u posebnu evidenciju korištenja gradiva, dok je za uvid i izdavanje kopije potreban samo upis u evidenciju.

**Članak 44.**

Osoba koja je preuzela gradivo na korištenje, dužna je isto vratiti u roku naznačenom u reversu.

Revers se izdaje u tri primjerka. Jedan primjerak potvrde (reversa) ostavlja se na mjestu gdje je gradivo izdvojeno, drugi primjerak uzima odgovorna osoba za rad pismohrane, odnosno radnik u pismohrani, a treći primjerak dobiva radnik, odnosno korisnik gradiva.

Poslije korištenja gradivo se obavezno vraća na mjesto odakle je i uzeto, a revers se poništava.

**Članak 45.**

 Izdavanje arhivskog i dokumentarnog gradiva za vanjske korisnike, koji temeljem zakona i propisa imaju pravo uvida u informacije sadržane u gradivu, obavlja se temeljem pismene zamolbe tražitelja.

 Korištenje gradiva može se uskratiti u slučajevima propisanim Zakonom o pravu na pristup informacijama i Zakonom o zaštiti osobnih podataka i drugim posebnim propisima.

**Članak 46.**

 Krajem svake godine, odnosno prije godišnjega ulaganja novog gradiva u pismohranu, vrši se provjera je li tijekom godine posuđeno gradivo vraćeno u pismohranu.

 Nadzor obavlja odgovorna osoba za rad pismohrane, odnosno radnik u pismohrani.

Utvrdi li se da posuđeno gradivo nije vraćeno, odgovorna osoba za rad pismohrane, odnosno radnik u pismohrani, traži povrat gradiva.

**VI. ZADUŽENJA I ODGOVORNOSTI**

**Članak 47.**

Sustav upravljanja dokumentacijom u Školi ima definirana zaduženja i odgovornosti svih zaposlenih koji stvaraju zapise i dokumentaciju unutar ustanove.

 Zaduženi radnici neposredno obrađuju, raspolažu, skrbe i daju na korištenje dokumentaciju i zapise u okviru svoje nadležnosti obavljanja poslova utvrđenih u općem aktu o sistematizaciji poslova.

 Zaduženi radnici u pismohrani, odnosno odgovorna osoba za rad pismohrane skrbi o gradivu u pismohrani Škole.

 Odgovorne osobe su voditelji organizacijskih jedinica u kojima nastaje određena dokumentacija i zapisi.

 Odgovorna osoba za funkcioniranje sustava upravljanja dokumentarnim gradivom je odgovorna osoba za rad pismohrane.

 Odgovorna osoba za gradivo u digitalnom obliku je ravnatelj/ica Škole.

 Odgovorna osoba za javno arhivsko i dokumentarno gradivo Škole je ravnatelj/ica Škole.

**Članak 48.**

Godišnji izvještaj o stanju u sustavu upravljanja dokumentarnim gradivom podnosi odgovorna osoba za rad pismohrane na temelju izvještaja voditelja svih organizacijskih jedinica Škole.

**VII. PRAVILA I POSTUPCI NASTAJANJA IZVORNOG DOKUMENTARNOG GRADIVA U DIGITALNOM OBLIKU**

**Članak 49.**

Na prijedlog odgovorne osobe za rad pismohrane, ravnatelj Škole donosi posebni pravilnik kojim se uređuju pravila i postupci nastajanja izvornog dokumentarnog gradiva u digitalnom obliku.

Ravnatelj Škole osigurava odgovarajuću informatičku opremu i software za praktičnu primjenu navedenih pravila i postupaka.

**VIII. PRETVORBA GRADIVA U DIGITALNI OBLIK**

**Članak 50.**

Ravnatelj Škole određuje koje dokumentarno gradivo se može pretvoriti u digitalni oblik, a radi zaštite, dostupnosti, efikasnosti obavljanja poslova.

 Pretvorba se može obaviti temeljem definiranih postupaka utvrđenih Pravilnikom koje donosi ministar nadležan za kulturu.

**IX. PREDAJA ARHIVSKOG GRADIVA NADLEŽNOM DRŽAVNOM ARHIVU**

**Članak 51.**

 Arhivsko gradivo čuva se u pismohrani Škole do predaje nadležnom državnom arhivu u sređenom stanju, popisano, opremljeno i zaštićeno na primjeren način.

**Članak 52.**

 Arhivsko gradivo predaje se nadležnom državnom arhivu temeljem Zakona o arhivskom gradivu i arhivima i Pravilnika o predaji arhivskoga gradiva arhivima.

 Javno arhivsko gradivo predaje se DARI u roku koji u pravilu ne može biti dulji od 30 godina od njegova nastanka. Gradivo se može predati i prije isteka toga roka, ako se o tome sporazume Škola i nadležni državni arhiv ili ako je to nužno radi zaštite gradiva.

 Ako je arhivsko gradivo i nakon isteka roka iz prethodnog stavka potrebno u redovitom poslovanju, Škola i nadležni državni arhiv utvrdit će popis takvoga gradiva i odrediti rok u kojem će se ono predati arhivu.

 Obveza predaje odnosi se i na gradivo koje sadrži osobne podatke, kao i gradivo za koje je utvrđen stupanj tajnosti određen zakonom ili općim propisom o čuvanju tajnosti.

 Arhivsko gradivo predaje se, nakon provedenoga odabiranja i izlučivanja, u izvorniku, sređeno i tehnički opremljeno, označeno, popisano i cjelovito za određeno vremensko razdoblje.

 O predaji arhivskog gradiva sastavlja se primopredajni zapisnik čiji je obvezatni sastavni dio popis predanoga gradiva.

**Članak 53.**

 Gradivo koje je predano u nadležni državni arhiv može se koristiti na način predviđen Zakonom i Pravilnikom o korištenju arhivskoga gradiva.

**X. ZAVRŠNE ODREDBE**

**Članak 54.**

 Izmjene i dopune ovoga Pravilnika donose se na način i po postupku utvrđenim za njegovo donošenje.

**Članak 55.**

 Za sva pitanja koja nisu navedena ovim Pravilnikom primjenjuje se Zakon o arhivskom gradivu i arhivima, kao i drugi zakonski propisi i podzakonski akti kojima se pobliže utvrđuje rukovanje i rokovi čuvanja arhivskog i dokumentarnog gradiva.

**Članak 56.**

Ovaj Pravilnik stupa na snagu osmoga dana od dana objave na oglasnoj ploči Škole, a po dobivenoj prethodnoj suglasnosti nadležnog državnog arhiva.

 Poseban popis arhivskog i dokumentarnog gradiva s rokovima čuvanja primjenjuje se po dobivenom odobrenju nadležnog državnog arhiva.

**Članak 57.**

Stupanjem na snagu ovoga Pravilnika prestaje vrijediti Pravilnik o zaštiti i obradi arhivskog i registraturnog gradiva (KLASA: 036-03/08-01/01, URBROJ: 2112-04-08-01 od 01.prosinca 2008. godine).

**Članak 58.**

 Izrazi koji se u ovom Pravilniku koriste za osobe u muškom rodu su neutralni i odnose se na muške i ženske osobe.

KLASA: 036-03/19-01/01

URBROJ: 2112-04-01-19-04

U Skradu, 09.prosinca 2019.

Predsjednica Školskoga odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_

 Suzana Suvić

Ovaj Pravilnik je donesen dana 09.prosinca 2019. godine te je objavljen na oglasnoj ploči Škole dana 09.prosinca 2019. godine, a stupio je na snagu dana 17.prosinca 2019. godine.

Prethodnu suglasnost na primjenu ovoga Pravilnika dao je Državni arhiv u Rijeci svojim Rješenjem dana 20.studenoga 2019. godine (KLASA: UP/I-034-04/19-01/23, URBROJ: 2170-53-04-19-4).

 Ravnatelj Škole:

 \_\_\_\_\_\_\_\_\_\_\_\_\_\_\_

 Vjekoslav Pintar